Helleg Bäerbel


E bësschen iwwer d'Legend 

D'helleg Barbara, och nach helleg Bäerbel oder Boarbel, ass eng historesch net beluecht chrëschtlech Märtyrerin. Si soll am Joer 273 zu Nikomedia, dem haitegen Izmit an der Tierkei, gebuer sinn an do gelieft hunn.

D'Bäerbel huet an der Zäit vun der Chrëschteverfollgung gelieft a war Märtyrerin ënner dem Galerius Valerius Maximinus, genannt Daja. Si ass eng legendär Figur, an trotzdeem eng vun deene bekanntste chrëschtlechen Hellegen.

D'Bäerbel soll net nëmmen eng Schéinheet, mä och e schlaut Meedche gewiescht sinn. Si huet sech zum Chrëschtentum bekannt an déi heednesch Gëtterbiller futtigemaach. Wéi de Papp op eng Rees war, huet hatt um Tuerm vum elterleche Besëtz eng drëtt Fënster (wéinst der Dräifaltegkeet) ubrénge gelooss.

Säi räichen an heednesche Papp huet d'Bäerbel doropshin an den Tuerm agespaart. Der So no gouf d'Bäerbel vum "Johannes dem Deefer", deen him erschéngen ass, gedeeft.

Fir säi Meedche vum Glawen ofzehalen, huet säi Papp hatt stänneg schloe gelooss, a wéi näischt méi gehollef huet, huet en d'Bäerbel dem réimesche Statthalter Marcianus ausgeliwwert. De rachsüchtege Papp soll selwer d'Urteel vollstreckt, a säi Meedche am Joer 306 mat dem Schwäert ëmbruecht hunn. - Kuerz drop ass hie vum Blëtz getraff ginn a verbrannt!

D'Statue vun der helleger Bäerbel hunn nieft sech ëmmer en Tuerm mat dräi Fënsteren, des Weideren och e Schwäert oder e Kielech, eng Fakel oder e Kanounerouer.

Eng kleng Reliquie vun der helleger Bäerbel läit an der Wallfaartskierch "St. Hildegard und St. Johannes des Täufers" zu Eibingen am Rheingau an Däitschland. Dës Reliquie gehéiert zum Eibinger Reliquieschatz, deen d'Hildegard vu Bingen zesummegedroen huet.

Den 30. November 2022 gouf de Bäerbelendag op den nationalen Inventar vum immaterielle Kulturierwen zu Lëtzebuerg opgeholl.

Gedenkdag 
Der helleger Barbara hire Gedenkdag ass traditionell de 4. Dezember. Zanter 1969 gëtt dësen Dag net méi am Festkalenner vun der réimesch-kathoulescher Kierch gefouert, well d'Bäerbel als eng legendär Figur ouni historeschen Hannergrond gëllt.

Brauch zu Lëtzebuerg 
Lëtzebuerger Uertschaften an deene Bäerbelendag nach aktiv gefeiert gëtt :
 Bieles
 Déifferdeng
 Esch-Uelzecht
 Rëmeleng
 Téiteng
 Uewermaartel
 Zowaasch

Bäerbelen- oder och Boarbelendag 
A ville Géigenden, wou Biergbau bedriwwe gëtt oder gouf, gëtt d'Bäerbel de 4. Dezember oder de Sonnden duerno gefeiert. Dacks gëtt e Cortège gemaach, wou d'Hellegefigur vun de Biergleit oder haut och dacks vun de Pompjeeën duerch d'Duerf bis bei d'Kierch gedroe gëtt.

Traditionell gëtt den Ëmzuch mat Knupperte begleet, déi un d'Sprengungen an de Minièren erënnere sollen.

Zu Téiteng koum am Joer 2019 d'Iddi op, fir de Bärbelendag an d'Unesco-Lëscht vum immaterielle Kulturierwen androen ze loossen.

Patréinesch 

D'Barbara ass eng vun de 14 Nouthellegen a gëtt ugebiet bei Donnerwieder, bei Feiergefor, bei Féiwer a Pescht.

Kuckt och 
 Lëscht vun de chrëschtlechen Hellegen

Um Spaweck 

 Bäerbelendag, op iki.lu, der Websäit vum immaterielle Kulturierwen zu Lëtzebuerg (gekuckt den 3. Februar 2023)
 Barbarafeier für Unesco-Label im Gespräch op wort.lu den 3. Dezember 2019 an an der Drockversioun vum Luxemburger Wort ënnert dem Titel Ein weiteres Unesco-Label im Blick, S. 22
 4. Dezember: Heute ist "Boarbelendag" op wort.lu de 4. Dezember 2017

Baerbel
Gebuer 273
Gestuerwen 306
Fester a Bräich
Immateriellt Kulturierwen